# Lähetystyön mallijohtosääntö

## Yleisperustelut

Kirkkojärjestyksen (657/2023) 3 luvun 25 §:n mukaan seurakunnan ja sen jäsenten tulee edistää lähetystyötä. Lähetystyö on evankeliumin levittämistä niiden keskuuteen, jotka eivät ole kristittyjä. Seurakunnan lähetystyöstä määrätään tarkemmin kirkkoneuvoston tai seurakuntaneuvoston hyväksymässä lähetystyön johtosäännössä.

Kirkkohallituksen hyväksymä mallisääntö on suuntaa antava. Seurakunnan tilanne voi edellyttää joitakin lisäyksiä tai poistoa tähän mallisääntöön. Sisennettynä petiitillä kirjoitetut säännöslainaukset eivät kuulu seurakunnan hyväksymään johtosääntöön, mutta ne on sisällytetty käytön helpottamiseksi samaan asiakirjaan.

Seurakunnan hyväksymään johtosääntöön ei ole tarkoitus jättää vaihtoehtoisia ilmaisuja, vaan seurakunta tai seurakuntayhtymä valitsee mallisäännöstä omaan tilanteeseensa sopivan vaihtoehdon. Erityisesti tämä koskee hallintoa ja viranhaltijoita.

Lähetystyön viranhaltijoille voidaan seurakunnassa hyväksyä erillinen johtosääntö. Siihen sovelletaan [mallijohtosääntöä](https://view.officeapps.live.com/op/view.aspx?src=https%3A%2F%2Fevl.fi%2Fplus%2Fwp-content%2Fuploads%2Fsites%2F3%2F2023%2F08%2FMallijohtosaanto-niille-hengellisen-tyon-viroille-joihin-vaadittavasta-tutkinnosta-kirkkohallitus-tai-piispainkokous-on-tehnyt-paatoksen.docx&wdOrigin=BROWSELINK), joka on niille hengellisen työn viroille, joihin vaadittavasta tutkinnosta kirkkohallitus tai piispainkokous on tehnyt päätöksen.

## Yksityiskohtaiset perustelut

1 §

Pykälä korostaa, ettei missionaarisuus toteudu seurakunnassa vain omana työalanaan, vaan se on koko seurakunnan ja jokaisen seurakuntalaisen tehtävä, kristittynä elämistä.

Missiosta, missionaarisuudesta ja lähetystyöstä on kirkossamme annettu määrittelyjä, jotka auttavat kokonaisuuden hahmottamista.

5 §

Piispainkokouksen hyväksymä [kelpoisuusvaatimus](https://evl.fi/plus/wp-content/uploads/sites/3/2023/09/178-Kirkkohallituksen-paatos-lahetys-ja-kansainvalisen-tyon-ohjaajan-viran-haltijalta-.pdf) on osoitettu lähetys- ja kansainvälisen työn ohjaajan virkaa tai tällaisen viran tehtäviä pääasiallisena tehtävänään tekevää viranhaltijaa varten. Siksi mallissa viitataan siihen.

6 §

Pykälä laaditaan seurakunnan toimintaorganisaation edellyttämään muotoon sen mukaisesti, onko lähetystyötä varten oma johtokunta/vastuuryhmä ja onko seurakunnassa osa-alueen johtokuntia/vastuuryhmiä. Päätösvalta voidaan antaa vain johtokunnalle. Vastuuryhmä ei voi tehdä päätöksiä.

### XxSeurakuntayhtymän / seurakunnan lähetystyön johtosääntö

Yhteinen kirkkoneuvosto / kirkkoneuvosto / seurakuntaneuvosto on …kuun …päivänä 20.. hyväksynyt seuraavan kirkkojärjestyksen (657/2023) 3 luvun 25 §:n mukaisen lähetystyön johtosäännön.

#### 1 §Lähetystyön tarkoitus

Kirkko osallistuu kolmiyhteisen Jumalan pelastavaan toimintaan julistamalla evankeliumia, palvelemalla diakonisesti ja vaikuttamalla yhteisen hyvän edistämiseksi niin lähellä kuin kaukana, erityisesti siellä, missä ei ole kristittyjä.

Lähetystyö on osa kirkon missionaarisuuden toteutumista. Seurakunta toteuttaa kirkon missiota omalla alueellaan ja osallistumalla maailmanlaajan kirkon toimintaan.

Käsitettä lähetys tai missio käytetään kuvaamaan kirkon missionaarista olemusta.

Käsitettä lähetystyö käytetään puhuttaessa seurakuntien ja kirkon työmuodoista Suomessa ja kuvattaessa käytännön toimintaa ulkomailla.

Seurakunta elää lähetystä todeksi kaikessa toiminnassaan. Kokonaisvaltainen lähetys tunnistaa ihmisen erilaiset fyysiset, psyykkiset, sosiaaliset ja hengelliset tarpeet sekä ihmisen yhteyden muuhun luomakuntaan.

Kaikkia kristittyjä kutsutaan omien lahjojensa ja mahdollisuuksiensa mukaan osallistumaan kokonaisvaltaisesti kirkon mission toteuttamiseen.

Lähetystyöhön liittyy ammatillisia tehtäviä, joiden hoitamisesta seurakunnassa on erikseen päätettävä.

KL 3:1

Seurakunnan tehtävä

Seurakunta toteuttaa kirkon tehtävää huolehtimalla jumalanpalvelusten pitämisestä, sakramenttien toimittamisesta sekä muista kirkollisista toimituksista, kristillisestä kasvatuksesta ja opetuksesta, sielunhoidosta, diakoniasta, lähetystyöstä ja muista kristilliseen sanomaan perustuvista julistus- ja palvelutehtävistä.

KJ 3:25

Lähetystyö

Seurakunnan ja sen jäsenten tulee edistää lähetystyötä. Lähetystyö on evankeliumin levittämistä niiden keskuuteen, jotka eivät ole kristittyjä. Seurakunnan lähetystyöstä määrätään tarkemmin kirkkoneuvoston tai seurakuntaneuvoston hyväksymässä lähetystyön johtosäännössä.

#### 2 §Lähetystyön tehtävä

Edistäessään lähetystyötä seurakunnan ja sen jäsenten tulee:

1. edistää kristinuskon todeksi elämistä
2. julistaa rohkeasti evankeliumia Kristuksesta muuttuvassa yhteiskunnassa
3. edistää lähimmäisenrakkautta, oikeudenmukaisuutta, rauhaa ja taitoa toimia luomakunnan parhaaksi
4. osallistua maailmanlaajan kirkon missionaariseen toimintaan pitämällä esillä kirkon mission kokonaisuutta oman seurakunnan alueelta globaaliin ulottuvuuteen asti

#### 3 §Lähetystyön toteuttamistavat

Seurakunta toteuttaa missionaarista tehtäväänsä

1. varustamalla sanalla ja sakramenteilla seurakuntalaisia lähetystehtävään, joka kasteessa on jokaiselle annettu
2. huolehtimalla siitä, että seurakunta on avoin ja kutsuva yhteisö
3. antamalla kaikille jäsenilleen tilaa ja mahdollisuuksia oman panoksensa antamiseen työntekijöiden ja seurakuntalaisten yhteisessä työn suunnittelussa, toiminnan toteuttamisessa, kouluttautumisessa ja sitoutumisessa
4. käyttämällä lähetystyön ja kansainvälisen diakonian sopimusjärjestöjen verkostoa ja siihen liittyviä välineitä seurakunnan missionaarisuuden kehittämiseen ja vahvistamiseen
5. huolehtimalla lähetys- ja kansainvälisyyskasvatuksen toteutumisesta
6. osallistumalla lähetystyön taloudelliseen vastuuseen talousarviomäärärahojen ja vapaaehtoisesti koottujen varojen avulla
7. viestimällä seurakunnan lähetystyön toteutumisesta sekä
8. hoitamalla yhteyksiä kirkon kansainvälisen vastuun eri toimielimiin, kuten rovastikuntaan, hiippakuntaan, Kirkon lähetystyön keskukseen ja muihin kirkon kansainvälistä vastuuta toteuttaviin tahoihin.

#### 4 §Lähetystyön talouden suunnittelu ja seuranta

Lähetystyötä varten laaditaan vuosittain toimintasuunnitelma, johon liittyy ehdotus lähetystyön talousarvioksi. Työn seurantaa ja arviointia varten laaditaan toimintakertomus edelliseltä vuodelta.

#### 5 §Lähetys- ja kansainvälisen työn ohjaajan virka

Mikäli seurakuntayhtymässä / seurakunnassa on lähetys- ja kansainvälisen työn ohjaajan viran- tai toimenhaltija tai tällaisen viran tehtäviä pääasiallisena tehtävänään tekevä viran- tai toimenhaltija, tehtävät määritellään yhteisen kirkkovaltuuston / kirkkovaltuuston / yhteisen kirkkoneuvoston / kirkkoneuvoston / seurakuntaneuvoston hyväksymässä johtosäännössä / kirkkoneuvoston / seurakuntaneuvoston hyväksymässä toimenkuvassa.

Viran kelpoisuusehdot on määritelty kirkon säädöskokoelman numerossa 178.

#### 6 §Lähetystyön organisaatio

Yhteinen kirkkoneuvosto / kirkkoneuvosto / seurakuntaneuvosto vastaa lähetystyön toteutumisesta.

Yhteinen kirkkovaltuusto / kirkkovaltuusto voi asettaa lähetystyön tueksi johtokunnan, josta määrätään tarkemmin hallintosäännössä.

Yhteinen kirkkovaltuusto / kirkkoneuvosto / seurakuntaneuvosto voi asettaa lähetystyön vastuuryhmän, jonka tehtävät on määritelty yhteisen kirkkoneuvoston / kirkkoneuvoston / seurakuntaneuvoston hyväksymässä toimintasäännössä.

————

Tämä johtosääntö tulee voimaan ... päivänä ... kuuta 20..

Kirkkohallitus 2023